উচ্চশিক্ষা লাভে জাপানগমন বিমূর্তায়ন প্রক্রিয়া বাস্তবায়নের প্রথম সোপান। তার সাবজেক্ট ছিল তেলরং ও ছাপচিত্র—দুই-ই। ছাপচিত্রের শিক্ষক হাদিও হাগিওয়ায়া যেমন তাঁকে ফর্মের সুমিতি-পরিমিতি বিষয়ে হদিস দিতে সক্ষম হন, তেমন কিবরিয়ার নাগরিক পরিশীলনমুখীনতা তাঁর শৈশবের শহর থেকে পাওয়া—শিউরি, বীরভূমের জেলা শহর শান্তিনিকেতনের সাথে সহজ যোগাযোগের সূত্রে যেথায় আধুনিক শিল্প-সাহিত্যের প্রভাবে একটি সংহত সাংস্কৃতিক পরিমণ্ডল বর্তমান ছিল। রবীন্দ্রনাথের ছবি দেখার সুযোগ ছোটবেলাতেই ঘটেছে, এমনকি বিদ্যালয়ের ড্রইং শিক্ষক ও প্রধান শিক্ষকের অনুপ্রেরণাতেই কিবরিয়ার শিল্পী হওয়ার প্রত্যয় দৃঢ়তর হয়। জানা যায়, কোলকাতার কলেজ অব আর্ট অ্যান্ড ক্র্যাফ্‌টে কিবরিয়ার অনুপ্রবেশের ইন্ধন জুগিয়েছেন তার স্কুলের প্রধান শিক্ষক।